ፕሬዚዳንት ዶናልድ ትራምፕ ያስተላለፉትን የጉዞ እገዳ የሃዋይ ፍርድ ቤት ውቅድ አደረገ
የአሜሪካው ፕሬዚደንት ዶናልድ ትራምፕ በስምንት አገራት ላይ ያስተላለፉትን የጉዞ እገዳ የሀዋይ ግዛት ፍርድ ቤት ውድቅ አደረገ፡፡ፍርድ ቤቱ የአሜሪካንን ውሳኔ ተገቢ ያልሆነ ሲል አጣጥሎ፤ በመጨረሻም እገዳውን ከግዛቱ አንስቷል፡፡የፕሬዚደንት ትራምፕ አስተዳደር ለአገር ውስጥ እና ለዜጎች ደህንነት ሲባል ባለፈው የፈረንጆቹ መጋቢት ወር ላይ በስድስት አገራት ላይ የጉዞ እገዳ ማዕቀብ መጣሉ ይታወሳል፡፡ማዕቀቡ እየተሻሻለና የአገራቱ ቁጥር በተለያየ ምክንያት እየጨመረ የጉዞ እገዳው የሚጣልባቸውን አገራት ቁጥር ወደ ስምንት አሳድጎ የእነዚህ አገራት ዜጎች ወደ አሜሪካ መግባትም ሆነ አሜሪካውያን ወደ እነዚህ አገራት መጓዝ እንዳይችሉ የሚያቅብ የጉዞ እገዳ ነበር፡፡በወቅቱ ማዕቀቡ ዋይታውስን ያሳመነ ቢሆንም ቀሪውን ዓለም ግን ያወዛገበ እንደነበር ነው የሚነገረው፡፡ማዕቀቡ የተጣለባቸው አገራት አብዛኞቹ የሙስሊም አገራት መሆናቸው እና ትራምፕ ወደ ሥልጣን ሲመጡ በአገራቸው በሚኖሩ ሙስሊሞች እና በሙስሊም አገራት ላይ ባላቸው አቋም ምክንያት ሲተቹ እንደነበር ይታወሳል፡፡ፕሬዚዳንት  ትራምፕ ይህን አቋማቸውን በማዕቀባቸው መደገፋቸው ደግሞ ይበልጥ መነጋገሪያ እንዲሆኑ አስችሏቸዋል፡፡የአሁኑ ማዕቀብ የፀናባቸው ኢራን፣ ሊቢያ፣ ሶሪያ፣ የመን፣ ሶማሊያ፣ ቻድ፣ ሰሜን ኮሪያ እና ቬንዙዌላ ሲሆኑ ከስምንቱ አገራት ሰሜን ኮሪያ እና ቬንዙዌላ ሲቀሩ ሌሎቹ ላይ የተጣለው ማዕቀብ በምዕራባውያን እና በፖለቲካ ተቺዎች ዘንድ የትራምፕን አስተዳደር ጥያቄ ምልክት ውስጥ እንዲገባ ያስቻለ ነበር፡፡ይህንን ማዕቀብ ከመነሻው ጀምሮ በአሜሪካ የሚኖሩ አንዳንድ ዜጎች እና ግዛቶች መቃወማቸውም ቀጥሎ ነበር፡፡ ከሜሪ-ላንድ የተጀመረው ተቃውሞ በዋሽንግተን፣ ማሳቹ ሴትስ፣ ካሊፎርኒያ፣ ኦሪገን እና ኒዮርክ ከተሞችም ማየሉ ነው የሚነገረው፡፡ከግዛቶቹ አንዷ እና በቅርቡ 50ኛ ግዛት ሆና የተቀላቀለችው የሀዋይ ግዛት፤ የትራምፕን የጉዞ እገዳ ወድቅ አድርጋለች፡፡የሃዋይ ግዛት ጠቅላይ ፍርድ ቤት ነዋሪዎች ያሰሙትን ተቃውሞ ተከትሎ በጥሞና የተመለከተውን የጉዞ እገዳ ውድቅ ያደረገው፤ እገዳው የሀይማኖት ጥላቻን አመላካች ነው ሲል በምክንያትነት አስቀምጧል ነው የተባለው፡፡በሰሜን ኮሪያ እና ቬንዙዌላ ላይ የተጣለው ማዕቀብ የአገሪቱን የፖለቲካ ኢኮኖሚ አቋም የሚያሳይ እንደመሆኑ እንደግፈዋለን ያለው የግዛቷ አስተዳደር በሌሎቹ አገራት ላይ የተጣለውን ማዕቀብ ግን እንደሚቃወሙ የፍርድ ቤቱ ውሳኔ አረጋግጧል፡፡በስድስት የሙስሊም አገራት ከ150 ሚሊዮን በላይ በሚሆኑ ዜጎች ላይ የተጣለው የአሜሪካ የጉዞ እገዳ ማዕቀብ፤ የአሜሪካንን ጥቅም እና ብሔራዊ ደህንነት የሚያረጋጥ ሳይሆን አገሪቱን በአለም አቀፍ ደረጃ የሚያስፈርጅ እና ለቀጣዩ ትውልድም ቂምን የሚያወርስ ድርጊት በዘመነ ትራምፕ እንደተፈፀመ የሚያሳይ ነው ብሏል ፍርድ ቤቱ፡፡ሌሎቹ እገዳውን የሚቃወሙ ግዛቶችም ቢሆኑ ይህን ፈለግ በቅርቡ ሊከተሉ እንደሚችሉ ነው የቢቢሲ ዘገባ የሚመላክተው፡፡   